ml ml ml en en en ml ml ml ml ml ml ml en en ml en en ml ml ml ml ml ml ml ml ml ml ml ml ml ml ml ml ml en en en hu en ml cs en cs cs cs en en cs da da cs en en cs cs en en ml en en
പോരാളികളുടെ മാത്രം ലോകം(കിടപ്പുമുറി). രാത്രിയുടെ അന്ത്യയാമങ്ങള്‍ മുതല്‍ പ്രഭാതം വരെയുള്ള സമയങ്ങളില്‍ എപ്പോഴും പ്രതീക്ഷിക്കാം ഒരു പോരാളിയുടെ കിടപ്പറയിലേക്കുള്ള ആഗമനം. പകല്‍ ഗാഢനിദ്രയിലാവാം. ശല്യപ്പെടുത്തുന്നത്‌ പൊറുക്കാനാവാത്ത കുറ്റം. അല്ലറചില്ലറ തമാശകള്‍, പൊട്ടിച്ചിരികള്‍, പാട്ടുകള്‍ മുതലായവ കേട്ടാല്‍ നെറ്റിച്ചുളിക്കരുത്‌! അതു പോരാളികളുടെ നേരംപോക്കുകളിലൊന്നാവാം. പ്രവേശനവും പാലിക്കേണ്ട നിയമങ്ങളും ചീഫ്‌ കമാന്‍ഡര്‍ വ്യക്തമാക്കും.
Showing posts with label അനുഭവം. Show all posts
ഈ കഥ നടക്കുന്ന കാലത്ത്‌ പത്രപ്രവര്‍ത്തനരംഗത്ത്‌ ഒരു പുതുമുഖമാണ്‌ കഥാനായകനായ ഈ പോരാളി. ദ്രോഹിച്ചാലും ദേഷ്യപ്പെടാത്തത്ര സൗമ്യനായ ഈയുള്ളവന്‍ തോറബോറയിലും പുതിയ അംഗമാണ്‌. ഷിഹാബ്‌ എന്‍ എ എന്നു നാമകരണം ചെയ്യപ്പട്ടെ പോരാളിയുടെ സ്വദേശം പെരുമ്പാവൂരാണ്‌. ബാച്ച്‌ലര്‍. അറിഞ്ഞോ അറിയാതെയോ തോറബോറയിലെ വെടിവട്ടത്തിനിടയ്‌ക്ക്‌ ഈ പോരാളി പറഞ്ഞ അനുഭവ കഥ നിങ്ങള്‍ക്കു മുമ്പാകെ സമര്‍പ്പിക്കുന്നു.
മൂന്നു വര്‍ഷം മുമ്പാണീ കഥ നടക്കുന്നത്‌. എറണാകുളം പാസ്‌പോര്‍ട്ട്‌ ഓഫിസില്‍ ബന്ധുവിന്റെ ആവശ്യാര്‍ഥം എത്തിയ പോരാളിയെ സെക്യൂരിറ്റി ജീവനക്കാര്‍ തടഞ്ഞുനിര്‍ത്തി. പഠിച്ചപണി പതിനെട്ടും പയറ്റിയിട്ടും നോ രക്ഷ. പത്രപ്രവര്‍ത്തകനല്ലേ..തോല്‍ക്കാത്ത മനസ്സും വല്ലാത്ത അഭിമാനബോധവുമുള്ള ജനുസ്സാണ്‌. ഫോണെടുത്തു ബ്യൂറോ ചീഫിനെ വിളിച്ചു കാര്യം പറഞ്ഞു. ചീഫുമായി അത്രനല്ല ബന്ധമല്ലാത്തതിനാല്‍ അദ്ദേഹം കൈയൊഴിഞ്ഞു. എനിക്കൊന്നും ചെയ്യാന്‍ പറ്റില്ല. നീ തന്നെ എന്തെങ്കിലും മാര്‍ഗം കാണൂ.. എന്നായിരുന്നു പോരാളിയുടെ ഹൃദയം തകര്‍ത്ത ആ മറുപടി. നനഞ്ഞില്ലേ ഇനി കുളിച്ചു കയറുക തന്നെ. പോരാളി മസില്‍ പിടിച്ചു നില്‍ക്കുന്ന സെക്യൂരിറ്റി ജീവനക്കാരനെ സമീപിച്ചു. സ്വരം പരുഷമാക്കി. ഇവിടുത്തെ ഓഫിസര്‍ എന്റെ സുഹൃത്താണ്‌, വേണ്ടപ്പെട്ട ആളാണ്‌. എനിക്കു കണ്ടേ ഒക്കു. അല്ലേല്‍ തന്റെ തൊപ്പി തെറിപ്പിക്കുമെന്നുമൊക്കെ വച്ചു കാച്ചി. അയാളല്‍പ്പം വിരണ്ടോന്നു സംശയം. പോരാളി ഒളിക്കണ്ണിട്ടു നോക്കി. ഒന്നാലോചിച്ച ശേഷം സെക്യൂരിറ്റി പോരാളിയെ അല്‍പ്പം മാറ്റി നിര്‍ത്തി. ആരെയോ ഫോണില്‍ വിളിച്ചു സംസാരിച്ചു. തുടര്‍ന്ന്‌ എന്നാല്‍ കയറിപ്പൊയ്‌ക്കോ എന്നു പറഞ്ഞിട്ട്‌ ആക്കിയൊരു ചിരി പാസ്സാക്കി. നിനക്കുള്ള പണി വച്ചിട്ടുണ്ട്‌ എന്ന അര്‍ഥത്തിലായിരുന്നു ആ ചിരി. അകത്തു കയറാന്‍ അനുമതി ലഭിച്ചെങ്കിലും ഓഫിസറെ കാണുമ്പോളുണ്ടാവുന്ന പുകിലോര്‍ത്ത്‌ പോരാളി വിയര്‍ത്തു. വരാന്തയിലും മറ്റും വിവിധ ആവശ്യങ്ങള്‍ നിറവേറ്റാനെത്തിയവര്‍ ക്യൂ നില്‍ക്കുന്നു. നമ്മുടെ പോരാളിയെ മുതിര്‍ന്ന ഓഫിസറുടെ മുറിയിലേക്കാണ്‌ വിളിപ്പിച്ചത്‌. ആദ്യമായി പോലിസ്‌ സ്‌റ്റേഷനില്‍ എത്തിയ അവസ്ഥയിലായിരുന്നു പോരാളി. മുട്ടുകാലുകള്‍ കൂട്ടിമുട്ടുന്നതിന്റെയും ഹൃദയം പെരുമ്പറകൊട്ടുന്നതിന്റെയും ശബ്ദം ഉച്ചസ്ഥായിയിലായി. ഓഫിസറുടെ മുഖം ക്ഷോഭത്താല്‍ ചുവന്നിരിക്കുന്നു. ഇപ്പോള്‍ തല്ലുകിട്ടുമെന്ന ഭാവത്തിലാണ്‌ പോരാളി. (ഇഞ്ചി കടിച്ച കുരങ്ങനെ പോലെ). ഓഫിസര്‍ കസേര ചവിട്ടി പുറകിലേക്കു തെറിപ്പിച്ചു.(സ്ഥലം എസ്‌.ഐയുടെ പ്രകടനം സങ്കല്‍പ്പിച്ചു നോക്കുക) പോരാളിയുടെ ഹൃദയം മിടിപ്പു നിര്‍ത്തി. ഞാന്‍ ആരാണെന്നു നിനക്കറിയാമോ ?. ഗാംഭീര്യമാര്‍ന്ന സ്വരത്തില്‍ ഓഫിസര്‍ ആദ്യ വെടിപൊട്ടിച്ചു. പോരാളിയുടെ തൊണ്ടയിലെ വെള്ളം (തുപ്പല്‍) വറ്റി. മറുപടി പറയാന്‍ വാക്കുകള്‍ കിട്ടുന്നില്ല. നീ എത്ര വരെ പഠിച്ചു?. ബി.എഡ്‌ കഴിഞ്ഞു. വിക്കി വിക്കി പറഞ്ഞൊപ്പിച്ചു. എന്തുചെയ്യുന്നു ഇപ്പോള്‍?. പത്രത്തില്‍ റിപോട്ടറായി ജോലി നോക്കുന്നു. അതു ശരി എന്നിട്ടും നിനക്ക്‌ ഞാനാരാണെന്നു അറിയില്ലേ?. ആദ്യത്തെ ചോദ്യത്തിന്‌ ഉത്തരം കിട്ടാതിരുന്നിട്ടാവാം അദ്ദേഹം ചോദ്യത്തിന്റെ രീതി മാറ്റി. ഞാന്‍ നിന്റെ ആരാണെന്നറിയാമോ?. പോരാളിയുടെ ഫ്യൂസ്‌ ഏകദേശം പോവാറായി. സാറിവിടുത്തെ ഓഫിസര്‍, ഞാന്‍ അപേക്ഷയുമായി ഇവിടെ വന്നയാളും. നീ എന്തിനാണു ഇത്രവരെ പഠിച്ചതെന്നായിരുന്നു പോരാളിയുടെ ഉത്തരം കേട്ടപ്പോള്‍ ഓഫിസര്‍ അലറിച്ചോദിച്ചത്‌.
പോരാളിയുടെ ജീവന്‍ സ്വര്‍ഗലോകം പൂകാനായി ശരീരത്തില്‍ നിന്നു വേര്‍പെട്ടുപോയിത്തുടങ്ങിയിരുന്നു അപ്പോഴേക്കും.
ഞാന്‍ നിന്റെ സഹോദരനാണ്‌. അതായത്‌ ജ്യേഷ്‌ഠന്‍- ഉദ്യോഗസ്ഥന്റെ ഉത്തരം കേട്ട്‌ പോരാളിയുടെ വായ പൊളിഞ്ഞുപോയി. ഞാനറിയാത്ത ഏട്ടനോ...പലവിധത്തിലുള്ള ചോദ്യങ്ങള്‍ പോരാളിയുടെ മനസ്സിലൂടെ കടന്നുപോയി. പോരാളിയുടെ ഭാവവ്യതാസം ശ്രദ്ധയില്‍പെട്ടതിനാലാവാം ഉദ്യോഗസ്ഥന്‍ തന്റെ ഉത്തരത്തിന്റെ വിശദീകരണത്തിലേക്കു കടന്നു.
നീ സ്‌കൂളില്‍ പ്രതിജ്ഞ ചൊല്ലിയിട്ടില്ലേ. ഇന്ത്യ എന്റെ രാജ്യമാണ്‌, എല്ലാ ഭാരതീയരും എന്റെ സഹോദരീ സഹോദരന്മാരാണ്‌. ആ വഴിയിലാണ്‌ ഞാന്‍ നിന്റെ ജ്യേഷ്‌ഠനാവുന്നത്‌. നിനക്കിത്ര വരെ പഠിച്ചിട്ടും അതു പറയാനായില്ലല്ലോടാ. ഉദ്യോഗസ്ഥന്റെ ആത്മാര്‍ഥമായ ചോദ്യം കേട്ട പോരാളിയുടെ തല ലജ്ജയാല്‍ താഴ്‌ന്നു പോയി. നിന്റെ അറിവില്ലായ്‌മക്കു ഞാന്‍ ഒരു ശിക്ഷ തരാന്‍ പോവുകയാണ്‌.
തിരിച്ചു വന്ന ജീവന്‍ വീണ്ടും പടിയിറങ്ങുന്ന അവസ്ഥയിലെത്തി പോരാളി. തുടര്‍ന്ന്‌ പേടിച്ചു നില്‍ക്കുന്ന പോരാളിയുടെ ഷര്‍ട്ടിന്റെ കോളറിനു കുത്തി പിടിച്ചദ്ദേഹം. പോരാളിയുടെ കണ്ണുകള്‍ പുറത്തേക്കു തള്ളിനില്‍ക്കുകയാണ്‌(ചൊറിയന്‍ തവളയുടേതു പോലെ). പിന്നീട്‌ തന്നിലേക്ക്‌ വലിച്ചടുപ്പിച്ച പോരാളിയുടെ കവിളില്‍ അമര്‍ത്തിയൊരു ചുംബനം കൊടുത്തു ആ ഉദ്യോഗസ്ഥന്‍. പോരാളിയുടെ ശ്വാസം നിലച്ചു. ഒരു നിമിഷം സ്‌തംബ്ദിച്ചു നിന്നു ആ പാവം. ഇങ്ങനെയൊരു ശിക്ഷ ആദ്യമായിട്ട്‌ ലഭിക്കുന്ന 'ബഹുമതി'യാണ്‌ പോരാളിക്ക്‌ കൈവന്നിരിക്കുന്നത്‌. തുടര്‍ന്ന്‌ ഉദ്യോഗസ്ഥന്‍ സ്‌നേഹപൂര്‍വം പോരാളിയുടെ ആവശ്യങ്ങള്‍ അന്വേഷിച്ചു. ഒക്കെയും നിറവേറ്റിക്കൊടുത്തു. ഇനി എന്താവശ്യമുണ്ടെങ്കിലും നിന്റെ ഈ ഏട്ടനെ വിളിക്കാമെന്നു വാഗ്‌ദാനം നല്‍കി. മൊബൈല്‍ നമ്പറും നല്‍കി ചായയും കുടിപ്പിച്ചിട്ടാണ്‌ പോരാളിയെ അദ്ദേഹം യാത്രയാക്കിയത്‌. അറിയാതെ നാവില്‍ നിന്നു വീണ വാക്കുകള്‍ യാഥാര്‍ഥ്യമായ സന്തോഷത്തിലും ചുംബനം കിട്ടിയ മരവിപ്പിലും പോരാളി പാസ്‌പോര്‍ട്ട്‌ ഓഫിസിന്റെ പടികള്‍ യാന്ത്രികമായി ഇറങ്ങി. സെക്യൂരിറ്റി ജീവനക്കാരനെ കാണാനോ സംസാരിക്കാനോ പോലും ആ പാവം മറന്നുപോയിരുന്നു.
Posted by Nishad Shahul Hameed at 1:02 PM No comments:
Email ThisBlogThis!Share to TwitterShare to FacebookShare to Pinterest
Labels: അനുഭവം, ഓര്‍മ, നര്‍മം
Subscribe to: Posts (Atom)
റഫീഖ്‌ എം ടി പി. തോറബോറയുടെ ചീഫ്‌ കമാന്‍ഡര്‍, കാസര്‍കോട്‌ തൃക്കരിപ്പൂര്‍ സ്വദേശി, വിവാഹിതന്‍. പ്രായത്തില്‍ സീനിയറായതുകൊണ്ടു തന്നെ തോറബോറയുടെ തലപ്പത്തെത്തി. ഗള്‍ഫ്‌ ജീവിതത്തിന്റെ അനുഭവജ്ഞാനവും പക്വതയും.ആളല്‍പ്പം വെളുമ്പനായതു കൊണ്ടു ഇറാനിയന്‍ എന്നു വിളിക്കും.
നിസാമുദ്ദീന്‍ 5 അടി 3 ഇഞ്ച്. അത്ര ചെറുതല്ലെങ്കിലും വലിയ പോരാളികളുടെ ഇടയില്‍ കരടായേ തോന്നു.(അങ്ങനെയേ അംഗീകരിച്ചിട്ടുള്ളൂ. വലിപ്പത്തില്‍ കുരുടാണെങ്കിലും ശബ്ദത്തിന്റെ ബാസ്സുകൊണ്ട് വലിയൊരു ഡ്രം തന്നെയാണ്. പിന്നെ മനോഹരമായി പാട്ടുപാടും എന്നത് പറയാതിരിക്കാനാവാത്ത സത്യവും. ഇടുക്കി തൂക്കുപാലം പുഷ്പക്കണ്ടമെന്ന ആനാകേറാമല സ്വദേശി. കമാന്‍ഡര്‍ക്കു പിന്തുണ പ്രഖ്യാപിച്ച് ബാച്ചലര്‍ പദവി ഉപേക്ഷിച്ചു.
റാഷിദ്, ഗൂഗിള്‍ ടോക്കിന്റെ ആഗോള ബ്രാന്‍ഡ് അംബാസിഡറായി തിരഞ്ഞെടുക്കപ്പെടാന്‍ നൂറ്റൊന്നുശതമാനം യോഗ്യതയുള്ളയാള്‍. അങ്ങനെ ഉറക്കം തീരെയില്ലാതെ ഒരു നാള്‍ യുദ്ധഭൂമിയില്‍ മൂക്കും കുത്തി വീണതിനാല്‍ മുന്‍പല്ലിലൊന്നിന്റെ പാതി നഷ്ടമായി.(ശ് ശ് ശ് ... ആരോടും പറയരുത്. പല്ലില്ലാത്തവനാരും പെണ്ണുകൊടുക്കില്ലത്രെ തള്ളേ പിള്ളേയുടെ നാട്ടില്‍.)വിശപ്പ് ഒരു രോഗമാണീ പോരാളിക്കെങ്കിലും അധികമൊന്നും സ്‌റ്റോര്‍ ചെയ്യാനുള്ള ഇടമാ ചെറിയ വയറിനില്ല. അടുത്ത വര്‍ഷം പെണ്ണു കെട്ടുമെന്ന് മൂന്നു വര്‍ഷമായി പറയുന്നതല്ലാതെ ഒരു ഗുണവും കാണുന്നില്ല.
ഷമീര്‍. മഴതൂറ്റൂന്ന(ക്ഷമിക്കണം അവനങ്ങനെയേ പറയൂ) നാട്ടില്‍ നിന്നാണ്‌ ഈ പോരാളിയുടെ വരവ്‌. കലപിലാന്നു സംസാരിക്കും. വളരെ പെട്ടെന്നു സെന്റിയാവും. തോറബോറ സിന്ദാാാാാാാാാാബാാാാാാാാാാാാദ്‌ എന്ന നീട്ടിപരത്തിയുള്ള തിരോന്തോരം മുദ്രാവാക്യം വിളി പോരാളികള്‍ക്ക്‌ പഠിപ്പിച്ചുകൊടുത്ത ക്രെഡിറ്റ്‌ ഈ തെക്കന്‍ പോരാളിക്കു സ്വന്തമാണ്‌. കഴുത്തിനു ചുറ്റും നാക്കും പാന്റ്‌സിനു ചുറ്റും വള്ളിയും ഈ പോരാളിയുടെ ഐഡന്റിറ്റിയാണ്‌. പ്രവാസി പോരാളികളുടെ കൂട്ടത്തില്‍ തന്നെയാണ്‌ ഈ ബാച്ച്‌ലറിന്റെയും സ്ഥാനം.
അറഫാത്ത്, ആനമെലിഞ്ഞാല്‍ തൊഴുത്തില്‍ കെട്ടാം എന്ന പഴമൊഴിയുടെ ജീവിക്കുന്ന സാക്ഷ്യമായിരുന്നു കഴിഞ്ഞ വര്‍ഷം വരെ. മൂക്കുമുട്ടെ തിന്നുമദിച്ചു നടക്കുന്ന സമയത്ത് അപ്രതീക്ഷിതമായി പാലക്കാട്ടേക്കു കിട്ടിയ ട്രാന്‍സ്ഫര്‍ ആയിരുന്നു അന്നീ കാട്ടുവാസിയെ പറ്റിച്ചത്. പാലക്കാട് പോയി ഒരുമാസത്തിനു ശേഷം യുദ്ധക്കളത്തിലെത്തിയ(ഓഫിസ്) ഈ മെലിഞ്ഞ പോരാളിയെ സ്വയം പരിചയപ്പെടുത്താതെ ആരും തിരിച്ചറിഞ്ഞില്ലെന്നു പറഞ്ഞാല്‍ അത് നിങ്ങള്‍ക്ക് ഊഹിക്കാവുന്നതാണ്. പോയതിന്റെ ഇരട്ടി തടി സമ്പാദിച്ചു കഴിഞ്ഞിരിക്കുന്നു ഇപ്പോള്‍. തൊഴുത്ത് പൊളിച്ചു പണിയാനാണ് വീട്ടുകാരുടെ തീരുമാനം. ചുരം കയറി മാനന്തവാടിയിലെത്തി ബിരിയാണി ശാപ്പിടാനുള്ള പോരാളികളുടെ പൂതി എന്നു തീരുമോ ആവോ..? ഈ ആകാരവടിവേ ഉള്ളൂ. ശുദ്ധനാണ്(അറിഞ്ഞിടത്തോളം).
ഹാഷിം. ആലുവ സ്വദേശി, ബാച്ച്‌ലര്‍, കുടക്കമ്പിയെ അനുസ്‌മരിക്കുന്ന ശരീരപ്രകൃതി.അരമുക്കാല്‍ വക്കീലാണ്‌(കോഴ്‌സ്‌ കഴിഞ്ഞു, ഒന്നുരണ്ടു പേപ്പറുകള്‍ കൂടി കിട്ടാനുണ്ട്‌).തോറബോറയുടെ നിയമോപദേഷ്ടാവ്‌. തല്ലൂകൂടാന്‍ പോവാണെന്നു പറയുമ്പോഴും ശരീരം ആടിയുലയും. നിന്നെക്കൊണ്ടിതനാവുമോ എന്നാവും നമുക്കുചോദിക്കാന്‍ തോന്നുക.
സൈനുല്‍ ആബിദ്. മലപ്പുറം സ്വദേശി, ഫുള്‍ടൈം ഇന്‍സൈഡ്, ചുള്ളന്‍, ബുള്‍ഗാന്‍(താടി അത്രയേയുള്ളു). പ്രേതബാധ പോലെ കൂടിയിരുന്ന എം.ബി.എ മോഹം ഒടുവില്‍ പൂര്‍ത്തീകരിച്ചിരിക്കുന്നു ഈ ചെറിയ പോരാളി. ആരെങ്കിലും സംസാരിച്ചു ബോറടിപ്പിക്കുമ്പോഴും കേട്ടിരിക്കും താല്‍പ്പര്യ(ഇല്ലെങ്കിലും)ത്തോടെ. ബാച്ച്‌ലര്‍.
സുധീര്‍ മാന്യപ്രേക്ഷകര്‍ക്ക്‌ തോറബോറയിലേക്കു സ്വാഗതം. കണ്ണാടിയിലെ ഗോപകുമാറിന്റെ സ്വരത്തില്‍ നിങ്ങളെ അഭിസംബോധന ചെയ്യുന്നത്‌ മറ്റാരുമല്ല തോറബോറയുടെ പ്രവാസിശബ്ദാനുകരണ പോരാളി . ഇതു കേള്‍ക്കുമ്പോള്‍ സുധീറിനെന്താ കൊമ്പുണ്ടോ എന്ന ചോദ്യമാവും നിങ്ങള്‍ക്കു തോന്നുക...എന്നാല്‍ അതല്ല അതിനുമപ്പുറവുമാണ്‌. പഞ്ചാര എന്ന സാക്ഷാല്‍ പഞ്ചസാരയുടെ പര്യായം മാത്രമാണീ പ്രവാസി. പത്തനംതിട്ട സ്വദേശി. ബാച്ച്‌ലര്‍
ഷിഹാബ്‌ പിലാത്തറ. കണ്ണൂര്‍ പിലാത്തറ സ്വദേശി, ശുദ്ധന്‍, ഉദാരമനസ്‌കന്‍(അതേക്കുറിച്ചറിയണമെങ്കില്‍ ഒരു സംഭവം പറയാം. ആളുടെ ജ്യേഷ്ടന്‍ ഗള്‍ഫില്‍ നിന്നെത്തിയപ്പോള്‍ സമ്മാനിച്ച തുണികളൊക്കെ വീട്ടില്‍ നിന്നു പൊതിഞ്ഞ്‌ തോറബോറയിലെത്തി. പെട്ടിപൊട്ടിക്കേണ്ട താമസം ഇരയുടെ മേല്‍ വേട്ടമൃഗം ചാടിവീഴുന്ന പോലെ ഷര്‍ട്ട്‌, സോപ്പ്‌, ജോഗിങ്‌ ഡ്രസ്സുകള്‍, വാച്ച്‌, തൊപ്പി.......എല്ലാം ആണ്‍പിള്ളേര്‍ അടിച്ചുമാറ്റി. ഇഷ്ടന്‌ ലഭിച്ചത്‌ ആര്‍ക്കും പാകമാവാത്ത ചിലതു മാത്രം). ആകക്കൂടി ചാര്‍ളിചാപ്ലിന്‍ പരിവേഷം, അഴിച്ചിട്ട ഫുള്‍സ്ലീവ്‌ ഷര്‍ട്ട്‌, നീളംകൂടിയ പാന്റുകള്‍...ഇടയ്‌ക്കിടയ്‌ക്ക്‌ ആരെയും വടിയാക്കുന്ന തമാശകള്‍, ബാച്ച്‌ലര്‍.
ആഷിഫ്‌. മലപ്പുറം താനൂര്‍ സ്വദേശി, ബാച്ച്‌ലര്‍.രസികന്‍. താനൂരിന്റെ വീരകഥ പറയാന്‍ ജീവിതത്തില്‍ ഏറിയപങ്കും ചെലവഴിക്കും. വാചാലന്‍ എന്തിനെക്കുറിച്ചും.സംസാരിക്കുമ്പോള്‍ കൈ കാല്‍ മുതലായവയുടെ അമിത ആംഗ്യങ്ങള്‍. മൊബൈല്‍ഫോണില്‍ സംസാരിച്ച കഥപറഞ്ഞാല്‍ കൈ ചെവിയിലായിരിക്കും(സാങ്കല്‍പ്പിക മൊബൈല്‍)സംസാരം മുറിഞ്ഞുപോയോലോ എന്നാശങ്ക തന്നെ കാരണം.
റഷീദ് ഖാസിമി. ഇടുക്കി നെടുങ്കണ്ടം സ്വദേശി, പലപ്പോഴും ഞങ്ങളുടെ ക്രൂരതമാശകള്‍ക്ക് ഇരയാവുന്ന ദുര്‍ബലഹൃദയന്‍. പലരോടും ഞങ്ങളുടെ തമാശകളെകുറിച്ച് ആവലാതി പറഞ്ഞുകളയും ഈ വിദ്വാന്‍.എന്നാല്‍ ഞങ്ങളുടെ സ്‌നേഹവായ്പ്പുകള്‍ ആസ്വദിക്കുകയും ചെയ്യുന്നു. പെണ്ണുകാണലില്‍ ഹാഫ് സെഞ്ച്വറിയടിക്കും എന്ന പ്രതീതിയുണര്‍ത്തിയെങ്കിലും ഒടുവില്‍ ബാച്ച്‌ലര്‍ പദവിയില്‍ നിന്നു മോചിതനായി.
മജീദ്‌. (മലപ്പുറം എടയൂര്‍റോഡ്‌ സ്വദേശി, മൊബൈല്‍ജോക്കി എന്ന വിളിപ്പേരിനുടമ, ബാച്ച്‌ലര്‍. (മണിക്കൂറുകള്‍ നീളുന്ന മൊബൈല്‍ഫോണ്‍ സംസാരത്തിലൂടെ വീണ വിളിപ്പേര്‌. ഇഷ്ടപ്പെട്ടില്ലെങ്കില്‍ കൂടി പുഞ്ചിരിക്കും അല്ലാതെ രക്ഷയില്ല.തോറബോറയില്‍ നിയമം ഒന്നേയുള്ളു. അതനുസരിക്കുക മാത്രമാണ്‌ നിര്‍വാഹം)
സലാം പല്ലാരിമംഗലം. (കോതമംഗലം പല്ലാരിമംഗലം സ്വദേശി)തോറബോറയില്‍ പോരാളികളുടെ ഉറക്കം കെടുത്തുന്ന വാചകവീരന്‍, ശബ്ദഗാംഭീര്യം കൊണ്ടും ശരീരം കൊണ്ടും ആജാനുബാഹു. ഭക്ഷണത്തിനോട്‌ അമിതതാല്‍പ്പര്യം. ട്രെയിന്‍ യാത്രയില്‍ പച്ചവെള്ളം കണ്ടാല്‍ക്കൂടി ആവശ്യമില്ലെങ്കിലും വാങ്ങാന്‍തോന്നുമെന്ന്‌ കുറ്റസമ്മതം, ബാച്ച്‌ലര്‍.
സക്കീര്‍. മലപ്പുറം എടയൂര്‍ സ്വദേശി, ബാച്ച്‌ലര്‍. ഇരട്ടകുട്ടികളിലൊന്ന്. ചെറുപ്പത്തില്‍ കുരുത്തകേടുകള്‍ കാട്ടി മത്തോനാണ്(മറ്റവന്‍) എന്നു പറഞ്ഞു രക്ഷപ്പെട്ടിരുന്നതിനാല്‍ മത്തോന്‍ എന്നാണറിയപ്പെടുന്നത്. സംഗതി എന്ന വാക്കിന്റെ പേറ്റന്റ് മത്തോനാണ്. ആരെ കണ്ടാലും സംഗതി എന്തായി എന്നു ചോദിക്കും.(കല്യാണത്തെക്കുറിച്ചാണു ചോദ്യം) പെണ്ണുകെട്ടണം എന്ന് അദമ്യമായ ആശയുണ്ട്. പക്ഷേ ആറടി മൂന്നിഞ്ച് നീളമുള്ള മത്തോന് ഉപ്പയും ഉമ്മയുമില്ലാത്ത ഒരു പെണ്‍കുട്ടിയെ കണ്ടുകിട്ടണ്ടേ..
നിഷാദ്‌. ഇടുക്കി കട്ടപ്പനസ്വദേശി. ബാച്ച്‌ലര്‍. പരിചയപ്പെട്ടപ്പോള്‍ കവിതയെഴുതും എന്നുപറഞ്ഞുപോയി. അതുകൊണ്ടുതന്നെ കളിയാക്കലുകള്‍ക്ക്‌ ഇരയാവുന്നു. തൊലിക്കട്ടിയില്‍ പിടിച്ചുനില്‍ക്കുന്നു. മറ്റുള്ളവരുടെ കുറ്റങ്ങള്‍ കണ്ടെത്തുന്നതും കളിയാക്കുന്നതും വീക്ക്‌നെസ്സാണ്‌.(അതു പരസ്യമായ രഹസ്യം).
Feedjit Live Blog Stats
ഇടുക്കി ജില്ലയിലെ കട്ടപ്പനയാണ് ജന്മദേശം. ഇടത്തരം കുടുംബത്തിലെ മൂന്നുമക്കളില്‍ ഇളയവന്‍. വര്‍ണാഭമായൊരു ബാല്യകാലം എന്നുമെന്റെ ഓര്‍മകളെ പിറകോട്ടുവലിച്ചു കൊണ്ടേയിരിക്കുന്നു. പാടവും തോടും പൂക്കളും തുമ്പിയും കളങ്കമില്ലാത്ത കൂട്ടുകാരുമാണ് എനിക്കവിടെ പങ്കുകാരായി ഉള്ളത്. ഇന്ന് ജീവിതം ഒഴുക്കിനനുസരിച്ച് നീങ്ങുകയാണ്. മൊബൈലും ടിവിയും ഇന്റര്‍നെറ്റും കവരുന്ന ജീവിതത്തിനിടക്കും പോയ കാലത്തിലേക്ക് മടങ്ങിപ്പോവാനാണ് എനിക്കേറെയിഷ്ടം.
View my complete profile
Watermark theme. Powered by Blogger.